Wulajaq chik li kꞌila tenamit li wankebꞌ chire li palaw li keꞌel wiꞌ,
keꞌxkꞌe retal naq jun ajwiꞌ li jukubꞌ kiꞌel aran.
Ut keꞌxnaw naq li Jesús inkꞌaꞌ kiꞌok chi saꞌ li jukubꞌ aꞌan rochbꞌenebꞌ li xtzolom.
Xjunesebꞌ bꞌan koohebꞌ.
Ut wankebꞌ wiꞌchik jukubꞌ keꞌel chaq Tiberias keꞌwulak chixkꞌatq li naꞌajej li keꞌwaꞌak wiꞌ naq ak xbꞌantioxi li Jesús chiru li Dios.
Li kꞌila tenamit keꞌxkꞌe retal naq maa ani chik li Jesús saꞌ li naꞌajej aꞌan,
chi moko wankebꞌ li xtzolom.
Keꞌok saꞌ ebꞌ li jukubꞌ li keꞌchal Tiberias ut koohebꞌ Capernaum chixsikꞌbꞌal.
Naq keꞌxtaw li Jesús jun pakꞌal li palaw,
keꞌxye re:
—At tzolonel,
¿Joqꞌe xatchal arin?—
Kichaqꞌok li Jesús ut kixye rehebꞌ:
—Relik chi yaal ninye eere naq laaꞌex yookex chintaaqenkil xbꞌan naq xexinkꞌe chi waꞌak toj retal xexnujak.
Inkꞌaꞌ yookex chintaaqenkil xbꞌan naq xeril li milagro li xinbꞌaanu.
Mixik eechꞌool kaꞌaj wiꞌ rikꞌin xsikꞌbꞌal li tzakaꞌeemq li naꞌosoꞌ.
Chekꞌehaq bꞌan eechꞌool chixsikꞌbꞌal li tzakaꞌeemq li inkꞌaꞌ nalaj naꞌosoꞌ.
Aꞌan li junelik yuꞌam li ninkꞌe laaꞌin li Kꞌajolbꞌej.
Aꞌan aj e naq kixkꞌe inwankil ut kinixtaqla chaq li Yuwaꞌbꞌej,
chan li Jesús.
Ut keꞌxye re li Jesús:
—¿Kꞌaꞌ raj ru taqabꞌaanu laaꞌo re naq taasahoqꞌ xchꞌool li Dios qikꞌin?
chankebꞌ.
Li Jesús kixye rehebꞌ:
—Li kꞌaꞌru naraj li Dios naq teebꞌaanu,
aꞌan aꞌin:
naq tineepaabꞌ laaꞌin xbꞌan naq taqlanbꞌilin chaq xbꞌan,
chan.
Ut keꞌxye wiꞌchik re:
—Tento taakꞌut chiqu junaq li milagro re naq taqapaabꞌ naq taqlanbꞌilat xbꞌan li Dios.
¿Kꞌaꞌru li retalil taakꞌut chiqu?
Ebꞌ li qaxeꞌtoonil yuwaꞌ keꞌkꞌeheꞌ chaq li maná chixwaꞌebꞌ naq yookebꞌ chaq chi numekꞌ saꞌ li chaqi chꞌochꞌ joꞌ tzꞌiibꞌanbꞌil retalil saꞌ li Santil Hu:
Choxahil wa kikꞌeheꞌ chixwaꞌebꞌ.—
Ut li Jesús kixye rehebꞌ:
—Relik chi yaal ninye eere,
moko aꞌ ta laj Moisés kikꞌehok rehebꞌ li choxahil wa.
Aꞌ bꞌan lin Yuwaꞌ,
aꞌan li kikꞌehok rehebꞌ.
Ut aꞌan nakꞌehok li tzꞌaqal choxahil wa.
Li tzꞌaqal choxahil wa li naxkꞌe li Dios,
aꞌan li jun li kichal chaq saꞌ choxa ut naxkꞌe li junelik yuꞌam rehebꞌ li wankebꞌ saꞌ ruchichꞌochꞌ,
chan.
Ebꞌ aꞌan keꞌxye re:
—At Qaawaꞌ,
taakꞌe ta qe rajlal li wa aꞌan.—
Li Jesús kixye rehebꞌ:
—Laaꞌin li wa aꞌan.
Laaꞌin ninkꞌehok junelik yuꞌam.
Li ani napaabꞌan we taakꞌojobꞌaaq xchꞌool.
Inkꞌaꞌ chik taatzꞌokaaq ut inkꞌaꞌ chik taachaqiq re.
Chanchan naq ak xraqeꞌ chi tzakaank.
Abꞌan ak xinye eere naq usta ak xeril wu,
toj inkꞌaꞌ ajwiꞌ nikineepaabꞌ.
Chixjunilebꞌ li tixqꞌaxtesi we li Yuwaꞌbꞌej,
tineꞌxpaabꞌ.
Ut li ani napaabꞌan we,
laaꞌin inkꞌaꞌ tintzꞌeqtaana.
Laaꞌin xinchal chaq saꞌ choxa re tinbꞌaanu li kꞌaꞌru naraj li Dios li kitaqlan chaq we.
Moko xinchal ta chixbꞌaanunkil li kꞌaꞌru nawaj laaꞌin.
Li kꞌaꞌru naraj lin Yuwaꞌ li kitaqlan chaq we,
aꞌan naq maa jun rehebꞌ li walal inkꞌajol li xqꞌaxtesi we taasachq chiwu.
Tinwaklesihebꞌ bꞌan chiwaanqebꞌ xyuꞌam saꞌ rosoꞌjikebꞌ li kutan.
Li Yuwaꞌbꞌej li kitaqlan chaq we,
aꞌan naraj naq chixjunilebꞌ li teꞌxkꞌe retal naq laaꞌin li Kꞌajolbꞌej ut tineꞌxpaabꞌ taawaanq xyuꞌamebꞌ chi junelik.
Ut laaꞌin tinwaklesihebꞌ ut tinkꞌe xyuꞌamebꞌ saꞌ rosoꞌjikebꞌ li kutan,
chan li Jesús.
Ut ebꞌ laj judío keꞌok chixwechꞌinkil rix li kixye li Jesús xbꞌan naq kixye,
“Laaꞌin li wa.
Laaꞌin xinchal chaq saꞌ choxa.”
Keꞌxye chi ribꞌilebꞌ ribꞌ:
—¿Ma maawaꞌ ta bꞌiꞌ aꞌin li Jesús li ralal laj José?
Laaꞌo naqanaw ruhebꞌ li xnaꞌ xyuwaꞌ.
¿Kꞌaꞌut naq naxye naq saꞌ choxa xchal chaq?
chankebꞌ.
Kixye li Jesús rehebꞌ:
—Kanabꞌomaq xwechꞌinkil eeribꞌ.
Maa ani naru taapaabꞌaanq we wi inkꞌaꞌ ta qꞌaxtesinbꞌil we xbꞌan li Yuwaꞌbꞌej li kitaqlan chaq we.
Li nekeꞌpaabꞌan we,
laaꞌin tinwaklesihebꞌ wiꞌchik chi yoꞌyo saꞌ rosoꞌjikebꞌ li kutan.
Tzꞌiibꞌanbꞌil retalil chi joꞌkaꞌin saꞌ li Santil Hu xbꞌanebꞌ li profeta:
Li Dios tixkꞌut li xyaalal chiruhebꞌ chixjunilebꞌ.
Joꞌkan naq chixjunilebꞌ li nekeꞌabꞌin re ut nekeꞌxtaw ru li kꞌaꞌru naxye li Dios,
ebꞌ aꞌan tineꞌxpaabꞌ ajwiꞌ laaꞌin.
Aꞌin moko naraj ta naxye naq wan li keꞌilok chaq ru li Awabꞌej Dios.
Kaꞌaj wiꞌ laaꞌin ninnaꞌok ru xbꞌan naq rikꞌin kinchal chaq.
Relik chi yaal tinye eere naq li ani napaabꞌan we,
li jun aꞌan wan xyuꞌam chi junelik.
Laaꞌin li wa li nakꞌehok yuꞌam chi junelik.
Leexeꞌtoonil yuwaꞌ keꞌxwaꞌ chaq li wa li kichal chaq saꞌ choxa junxil naq yookebꞌ chi numekꞌ saꞌ li chaqi chꞌochꞌ.
Usta keꞌxwaꞌ li wa li kichal saꞌ choxa,
abꞌanan moko wankebꞌ ta xyuꞌam chi junelik.
Abꞌanan,
laaꞌin li xinchal chaq saꞌ choxa,
laaꞌin li tzꞌaqal choxahil wa xbꞌan naq ninkꞌehok yuꞌam chi junelik.
Li ani napaabꞌan we,
aꞌan inkꞌaꞌ taakaamq.
Waanq bꞌan xyuꞌam chi junelik.
Laaꞌin li yoꞌyookil wa.
Kinchal chaq saꞌ choxa.
Li ani napaabꞌan we laaꞌin inkꞌaꞌ taasachq.
Waanq bꞌan xyuꞌam chi junelik.
Li wa li tinkꞌe laaꞌin,
aꞌan lin tibꞌel naq tinqꞌaxtesi wibꞌ chi kaamk re naq taaruuq teꞌwaanq xyuꞌamebꞌ chi junelik li wankebꞌ saꞌ ruchichꞌochꞌ,
chan li Jesús.
Naq keꞌrabꞌi li kꞌaꞌru kixye,
ebꞌ laj judío keꞌok chixwechꞌinkil rix li kixye ut keꞌxye:
—¿Chanru naq tixkꞌe li xtibꞌel re taqatzaka?
chankebꞌ.
Kixye li Jesús rehebꞌ:
—Relik chi yaal ninye eere:
Wi inkꞌaꞌ teetzaka lin tibꞌel laaꞌin li Kꞌajolbꞌej ut wi inkꞌaꞌ teerukꞌ lin kikꞌel,
inkꞌaꞌ taawaanq leeyuꞌam chi junelik.
Chixjunilebꞌ li nekeꞌxtzaka lin tibꞌel ut nekeꞌrukꞌ lin kikꞌel,
waanq xyuꞌamebꞌ chi junelik,
ut laaꞌin tinwaklesihebꞌ wiꞌchik chi yoꞌyo saꞌ rosoꞌjikebꞌ li kutan.
Lin tibꞌel,
aꞌan li tzakaꞌeemq li nakꞌehok junelik yuꞌam.
Ut lin kikꞌel,
aꞌan li ukꞌa li nakꞌehok junelik yuꞌam.
Li ani naxtzaka lin tibꞌel ut narukꞌ lin kikꞌel,
li jun aꞌan wan chi sum aatin wikꞌin ut laaꞌin wankin chi sum aatin rikꞌin aꞌan.
Li yoꞌyookil Dios,
aꞌan li kitaqlan chaq we.
Joꞌ naq yoꞌyo chi junelik aꞌan,
joꞌkan naq yoꞌyookin ajwiꞌ laaꞌin chi junelik.
Joꞌkan ajwiꞌ li ani naxtzaka lin tibꞌel,
li jun aꞌan taawaanq xyuꞌam chi junelik saꞌ inkꞌabꞌaꞌ laaꞌin.
Joꞌkan naq laaꞌin li wa li kinchal chaq saꞌ choxa.
Moko joꞌ ta li wa li keꞌxwaꞌ leexeꞌtoonil yuwaꞌ.
Aꞌan inkꞌaꞌ kixkꞌe xyuꞌamebꞌ chi junelik.
Abꞌanan chixjunilebꞌ li teꞌwaꞌoq re li wa aꞌin,
ebꞌ aꞌan teꞌwaanq xyuꞌamebꞌ chi junelik,
chan li Jesús.
Chixjunil li kꞌaꞌaq re ru aꞌin li Jesús kixye rehebꞌ naq yoo chixkꞌutbꞌal li xyaalal chiruhebꞌ aran Capernaum saꞌ li kabꞌ li nekeꞌxchꞌutubꞌ wiꞌ ribꞌebꞌ laj judío.
Naq keꞌrabꞌi li kꞌaꞌru kixye,
nabꞌalebꞌ li xtzolom keꞌok chi aatinak chi ribꞌilebꞌ ribꞌ,
ut keꞌxye:
—Kꞌajoꞌ xchꞌaꞌajkil xtawbꞌal ru li xye.
¿Ani ta wiꞌ taataꞌoq ru?
chankebꞌ.
Li Jesús kixnaw naq yookebꞌ chixwechꞌinkil rix li kꞌaꞌru kixye usta maa ani kiyehok re.
Joꞌkan naq kixye rehebꞌ:
—¿Ma inkꞌaꞌ xwulak cheeru li kꞌaꞌru xinye eere?
¿Ma teekanabꞌ intaaqenkil xbꞌan?
¿Ma ra xerekꞌa naq xinye eere chi joꞌkan?
¿Kꞌaꞌ raj ru teebꞌaanu naq teeril naq laaꞌin li Kꞌajolbꞌej yooqin wiꞌchik chi xik saꞌ choxa li xinwan wiꞌ chaq junxil?
Li nakꞌehok junelik yuꞌam,
aꞌan li Santil Musiqꞌej.
Aꞌan maawaꞌ re li tibꞌelej.
Laaꞌin xinchꞌolobꞌ xyaalal cheeru.
Li xinye eere yebꞌil we xbꞌan li Santil Musiqꞌej.
Wi teepaabꞌ li kꞌaꞌru xinye,
li Santil Musiqꞌej tixkꞌe eere li junelik yuꞌam.
Abꞌanan toj wankebꞌ ajwiꞌ saꞌ eeyaanq li inkꞌaꞌ nekeꞌpaabꞌan,
chan li Jesús.
Chalen saꞌ xtiklajik li Jesús kixnaw anihebꞌ li inkꞌaꞌ teꞌpaabꞌaanq re.
Ut kixnaw ajwiꞌ ani li taaqꞌaxtesiinq re saꞌ ruqꞌebꞌ li xikꞌ keꞌilok re.
Ut kixye ajwiꞌ li Jesús rehebꞌ:
—Joꞌkan naq xinye eere naq maa ani taaruuq taapaabꞌaanq we wi inkꞌaꞌ ta qꞌaxtesinbꞌil we xbꞌan li Yuwaꞌbꞌej,
chan.
Chalen saꞌ li kutan aꞌan nabꞌalebꞌ li xtzolom keꞌchꞌinan xchꞌoolebꞌ ut inkꞌaꞌ chik keꞌxtaaqe li Jesús.
Ut li Jesús kixye rehebꞌ li xtzolom kabꞌlaju:
—¿Ma teeraj ajwiꞌ xik laaꞌex?
¿Ma tineekanabꞌ ajwiꞌ laaꞌex?
chan rehebꞌ.
Kichaqꞌok laj Simón Pedro ut kixye re:
—At Qaawaꞌ,
¿ani aj ikꞌin toxik?
Laaꞌat nakaye qe chanru taawaanq qayuꞌam chi junelik.
Laaꞌo naqapaabꞌ li kꞌaꞌru nakaye ut naqanaw naq laaꞌat li Cristo,
li Ralal li yoꞌyookil Dios,
chan.
Kixye li Jesús:
—¿Ma maawaꞌ ta bꞌiꞌ laaꞌin xinsikꞌok eeru laaꞌex li kabꞌlaju?
Laaꞌin xinsikꞌok eeru ut jun saꞌ eeyaanq xqꞌaxtesi ribꞌ re laj tza,
chan.
Yoo chi aatinak chirix laj Judas Iscariote,
li ralal laj Simón.
Usta aꞌan jun rehebꞌ li kabꞌlaju,
moqon laj Judas Iscariote kixqꞌaxtesi li Jesús saꞌ ruqꞌebꞌ li xikꞌ nekeꞌilok re.